CELEX: 32016D0209
Language: hr
Date: 2016-02-12 00:00:00
Title: Provedbena odluka Komisije (EU) 2016/209 оd 12. veljače 2016. o zahtjevu za normizaciju upućenom europskim organizacijama za normizaciju u pogledu inteligentnih prometnih sustava (ITS) u gradskim područjima radi potpore Direktivi 2010/40/EU Europskog parlamenta i Vijeća o okviru za uvođenje inteligentnih prometnih sustava u cestovnom prometu i za veze s ostalim vrstama prijevoza (priopćeno pod brojem dokumenta C(2016) 808) (Tekst značajan za EGP)

16.2.2016   
            
            
               HR
            
            
               Službeni list Europske unije
            
            
               L 39/48
            
         PROVEDBENA ODLUKA KOMISIJE (EU) 2016/209
   оd 12. veljače 2016.
   o zahtjevu za normizaciju upućenom europskim organizacijama za normizaciju u pogledu inteligentnih prometnih sustava (ITS) u gradskim područjima radi potpore Direktivi 2010/40/EU Europskog parlamenta i Vijeća o okviru za uvođenje inteligentnih prometnih sustava u cestovnom prometu i za veze s ostalim vrstama prijevoza
   
      
         (priopćeno pod brojem dokumenta C(2016) 808)
      
   
   (Vjerodostojni su samo tekstovi na engleskom, francuskom i njemačkom jeziku)
   (Tekst značajan za EGP)
   EUROPSKA KOMISIJA,
   uzimajući u obzir Ugovor o funkcioniranju Europske unije,
   uzimajući u obzir Uredbu (EU) br. 1025/2012 Europskog parlamenta i Vijeća od 25. listopada 2012. o europskoj normizaciji, o izmjeni direktiva Vijeća 89/686/EEZ i 93/15/EEZ i direktiva 94/9/EZ, 94/25/EZ, 95/16/EZ, 97/23/EZ, 98/34/EZ, 2004/22/EZ, 2007/23/EZ, 2009/23/EZ i 2009/105/EZ Europskog parlamenta i Vijeća te o stavljanju izvan snage Odluke Vijeća 87/95/EEZ i Odluke br. 1673/2006/EZ Europskog parlamenta i Vijeća (1), a posebno njezin članak 10. stavak 1.,
   budući da:
   
               (1)
            
            
               U skladu s člankom 8. Direktive 2010/40/EU Europskog parlamenta i Vijeća (2), Komisija može zahtijevati od europskih organizacija za normizaciju da razviju norme potrebne za osiguravanje interoperabilnosti, kompatibilnosti i kontinuiteta pri uvođenju i operativnoj uporabi ITS-a. Područje primjene tih normi utvrđeno je člancima 2. i 3., člankom 4. stavkom 1. te Prilogom I. Direktivi 2010/40/EU te obuhvaća specifična prioritetna područja i prioritetne mjere u području ITS-a. U Prilogu I. posebno je istaknuta i potreba za gradskim i međugradskim sučeljima za razmjenu podataka te za interoperabilnosti i kompatibilnosti urbanog aspekta u okviru sveobuhvatne europske arhitekture ITS-a.
            
         
               (2)
            
            
               Područje primjene specifikacija koje su već donesene u skladu s člankom 6. Direktive 2010/40/EU (3) uglavnom se odnosi na transeuropsku prometnu mrežu (TEN-T). Međutim, Direktivom 2010/40/EU potvrđena je potreba za sučeljima između gradskih i međugradskih područja kojima se omogućuje interoperabilnost i kontinuitet prekograničnih usluga i onih među mrežama. Gradska područja definirana su kao neobavezna „prioritetna područja” za provedbu specifikacija u pogledu pružanja usluga prometnih informacija u cijeloj Europskoj uniji u realnom vremenu. Prvi i posljednji kilometri putovanja obično su u gradskim područjima te su stoga ključni za pružanje informacija o multimodalnim putovanjima u cijeloj Europskoj uniji, čime se doprinosi neometanoj mobilnosti.
            
         
               (3)
            
            
               U okviru općih ciljeva ITS-a utvrđenih Direktivom 2010/40/EU, kad je riječ o urbanom aspektu, predviđene su posebne mjere navedene u Akcijskom planu za ITS (2008.) (4) i Akcijskom planu za gradsku mobilnost (2009.) (5). Komisija je 2010. osnovala Stručnu skupinu za gradski ITS (6) u čijem radu sudjeluju predstavnici lokalnih vlasti i njihovi glavni partneri, iz područja istraživanja i industrije te tijela nadležnih za promet, prijevoznici, iz normizacijskih tijela itd. Ta Stručna skupina za gradski ITS pripremila je smjernice za uvođenje ključnih aplikacija gradskog ITS-a (to jest: informacije o multimodalnosti, napredne prodaje karata, upravljanja prometom i urbane logistike), prikupila niz najboljih praksi i razmotrila potrebu daljnje normizacije u području gradskog ITS-a.
            
         
               (4)
            
            
               Komisija je u svojem Paketu za gradsku mobilnost (7) donesenom u prosincu 2013. ponovno istaknula da je potrebno poboljšati učinkovitost i sigurnost gradske mobilnosti te najavila planirane mjere i preporuke za države članice u nizu područja, uključujući urbanu logistiku, reguliranje pristupa gradovima i naplatu cestarina, koordinirano uvođenje gradskih inteligentnih prometnih sustava te sigurnost u gradskom prometu.
            
         
               (5)
            
            
               Direktivom 2007/2/EZ Europskog parlamenta i Vijeća (8) propisano je da tijela javne vlasti objave geografske informacije o prometnoj mreži. Taj se digitalni mrežni grafikon može unaprijediti kako bi se koristio kao zajednički sustav utvrđivanja lokacije za pouzdane usluge ITS-a. Prilikom unaprjeđivanja trebalo bi uzeti u obzir postojeće standarde, posebno standard GDF (Geographic Data File) (9).
            
         
               (6)
            
            
               U svojoj Komunikaciji „Sprječavanje ovisnosti o dobavljačima: izgradnja otvorenih sustava IKT-a boljom primjenom normi u javnoj nabavi” (10) i popratnom radnom dokumentu službi Komisije „Vodič za javnu nabavu informacijsko-komunikacijskih tehnologija (IKT) koje se temelje na normama – elementi dobre prakse” (11), Komisija ističe prednosti primjene normi i otvorenih specifikacija kako bi se izbjegla ovisnost o dobavljačima tehnoloških rješenja i potaknula primjena isplativijih rješenja.
            
         
               (7)
            
            
               Namjera da se zatraže europske norme i europski normizacijski dokumenti radi potpore Direktivi 2010/40/EU iskazana je u točkama 2.4.10. (12) i 3.3.8. (13) dvaju uzastopnih godišnjih programa rada Unije za europsku normizaciju.
            
         
               (8)
            
            
               Komisija je utvrdila smjernice (14) za izvršenje zahtjeva za normizaciju, a europske organizacije za normizaciju pristale su primjenjivati te smjernice pri izvršavanju zahtjeva za normizaciju.
            
         
               (9)
            
            
               Provedeno je savjetovanje s europskim organizacijama za normizaciju, europskim organizacijama dionika normizacije koje financira Unija i Europskim odborom za ITS osnovanim na temelju članka 15. Direktive 2010/40/EU.
            
         
               (10)
            
            
               Mjere predviđene ovom Odlukom u skladu su s mišljenjem Odbora osnovanog na temelju članka 22. Uredbe (EU) br. 1025/2012,
            
         DONIJELA JE OVU ODLUKU:
   Članak 1.
   Zatražene aktivnosti normizacije
   Europski odbor za normizaciju (CEN), Europski odbor za elektrotehničku normizaciju (Cenelec) i Europski institut za telekomunikacijske norme (ETSI), dalje u tekstu: „europske organizacije za normizaciju”, pozivaju se da izrade nacrt novih europskih normi i europskih normizacijskih dokumenata za informacije o multimodalnosti, upravljanje prometom i urbanu logistiku u području gradskog ITS-a radi potpore provedbi članka 8. Direktive 2010/40/EU. Zatražene europske norme i europski normizacijski dokumenti navedeni su u tablicama 1., 2., 3. i 4. Priloga II. i moraju ispunjavati zahtjeve navedene u Prilogu I.
   Članak 2.
   Utvrđivanje programa rada
   Europske organizacije za normizaciju pripremaju zajednički program rada u kojemu se navode svi dokumenti, nadležna tehnička tijela i vremenski raspored izvedbe radova u skladu s rokovima utvrđenima u Prilogu II. Europske organizacije za normizaciju Komisiji dostavljaju program rada do 31. srpnja 2016. te Komisiji omogućuju pristup općem projektnom planu.
   Europske organizacije za normizaciju mogu odlučiti koliko je europskih normi i europskih normizacijskih dokumenata potrebno za izvršavanje zahtjeva iz članka 1.
   Članak 3.
   Suglasnost o programu rada
   Europske organizacije za normizaciju u svojem se programu rada pridržavaju mogućih prioriteta koje je za izvršavanje zahtjeva iz članka 1. navela Komisija.
   Europske organizacije za normizaciju moraju obavijestiti Komisiju o svim izmjenama programa rada.
   Programu rada mogu se dodati novi predmeti europskih normi ili europskih normizacijskih dokumenata ako su u Prilogu I. navedeni zahtjevi za te predmete te ako se ti predmeti odnose na prioritetna područja i prioritetne mjere navedene u člancima 2. i 3. te u Prilogu I. Direktivi 2010/40/EU, te ako je Komisija odobrila to dodavanje nakon provedenog savjetovanja i nakon obavješćivanja Odbora osnovanog na temelju članka 22. Uredbe (EU) br. 1025/2012.
   Članak 4.
   Izvješćivanje
   Europske organizacije za normizaciju Komisiji dostavljaju godišnja izvješća o izvršavanju zahtjeva iz članka 1. Te organizacije dostavljaju Komisiji prvo zajedničko godišnje izvješće do 30. ožujka 2017.
   Europske organizacije za normizaciju Komisiji dostavljaju završno izvješće do 30. lipnja 2019. Završno izvješće sadržava kriterije za mjerenje uspješnosti normizacije u područjima informacija o multimodalnosti, upravljanja prometom i urbane logistike te za mjerenje razine sudjelovanja dionika tijekom normizacijskih aktivnosti koje se zahtijevaju u članku 1.
   Članak 5.
   Valjanost
   Ako u roku od mjesec dana nakon njegova primitka ni jedna europska organizacija za normizaciju ne prihvati zahtjev iz članka 1., taj zahtjev ne može biti osnova za izradu usklađenih normi i europskih normizacijskih dokumenata.
   Članak 6.
   Zahtjevi interoperabilnosti
   Zatražene europske norme i europski normizacijski dokumenti pripremaju se tako da budu sukladni i usklađeni sa zahtjevima delegiranih akata koje je Komisija donijela u skladu s Direktivom 2010/40/EU, a posebno specifikacijama u pogledu pružanja usluga prometnih informacija u cijeloj Europskoj uniji u realnom vremenu donesenima 18. prosinca 2014. (15) te specifikacijama za pružanje informacija o multimodalnim putovanjima u cijeloj Europskoj uniji (16).
   Članak 7.
   Adresati
   Ova je Odluka upućena Europskom odboru za normizaciju, Europskom odboru za elektrotehničku normizaciju i Europskom institutu za telekomunikacijske norme.
   
      Sastavljeno u Bruxellesu 12. veljače 2016.
      
         
            Za Komisiju
         
         Elżbieta BIEŃKOWSKA
         
            Članica Komisije
         
      
   
   
      (1)  SL L 316, 14.11.2012., str. 12.
   
   
      (2)  Direktiva 2010/40/EU Europskog parlamenta i Vijeća od 7. srpnja 2010. o okviru za uvođenje inteligentnih prometnih sustava u cestovnom prometu i za veze s ostalim vrstama prijevoza (SL L 207, 6.8.2010., str. 1.).
   
      (3)  Delegirane uredbe Komisije (EU) br. 305/2013 (SL L 91, 3.4.2013., str. 1.), (EU) br. 885/2013 (SL L 247, 18.9.2013., str. 1.), (EU) br. 886/2013 (SL L 247, 18.9.2013., str. 6.), i (EU) 2015/962 (SL L 157, 23.6.2015., str. 21.).
   
      (4)  COM(2008) 886 završna verzija.
   
      (5)  COM(2009) 490 završna verzija.
   
      (6)  http://ec.europa.eu/transparency/regexpert/index.cfm?do=groupDetail.groupDetail&groupID=2520
   
      (7)  http://ec.europa.eu/transport/themes/urban/urban_mobility/ump_en.htm
   
      (8)  Direktiva 2007/2/EZ Europskog parlamenta i Vijeća od 14. ožujka 2007. o uspostavljanju infrastrukture za prostorne informacije u Europskoj zajednici (INSPIRE) (SL L 108, 25.4.2007., str. 1.).
   
      (9)  ISO (14825:2004) kojim je posebno opisana cestovna infrastruktura za potrebe ITS-a i uključuje opsežan zajednički sustav utvrđivanja lokacije.
   
      (10)  COM(2013) 455 završna verzija.
   
      (11)  SWD(2013) 224 završna verzija.
   
      (12)  COM(2013) 561 završna verzija.
   
      (13)  COM(2014) 500 završna verzija.
   
      (14)  SWD(2015) 205 završna verzija od 27. listopada 2015., Priručnik o europskoj normizaciji u prilog zakonodavstvu i politikama Unije, dio III. Smjernice za izvršavanje zahtjeva za normizaciju.
   
      (15)  C(2014) 9672 završna verzija.
   
      (16)  Aktivnosti u tijeku. Specifikacije predviđene krajem 2015. i početkom 2016.
   
      PRILOG I.
      
         ZAHTJEVI ZA EUROPSKE NORME I EUROPSKE NORMIZACIJSKE DOKUMENTE
      
      1.   OPĆI ZAHTJEVI
      1.1.   Opći zahtjevi za utvrđivanje programa rada
      
      Stručna skupina za gradski ITS (1) preporučila je bolju integraciju urbanog aspekta u aktivnosti europske normizacije i usmjeravanje aktivnosti normizacije na specifična područja radi utvrđivanja potrebnih sučelja između gradskih i međugradskih područja.
      Osim toga, stručna skupina preporučila je da se u postupak normizacije ITS-a uključe lokalne vlasti i stručnjaci sa specifičnim znanjima u području gradske infrastrukture.
      Stoga se program rada na temelju ovog zahtjeva utvrđuje imajući u vidu:
      usmjerenost na tri prioritetna područja ITS-a: usluge informacija o multimodalnosti, upravljanje prometom, uključujući reguliranje pristupa, te gradsku logistiku uključujući upravljanje parkirališnim prostorom. Kako bi se omogućila povezanost ITS-a (izbjegavajući izoliranje ili ovisnost o pružatelju), europske organizacije za normizaciju dokazuju međusobnu povezanost prethodno navedenih triju područja u okviru šire arhitekture gradskog ITS-a te ugrađuju tu povezanost i sučelja u ostale povezane aplikacije ITS-a (koje nisu izravno obuhvaćene ovim zahtjevom),
      potrebu rješavanja niza potreba korisnika (od potrošača do operatora i pružatelja), različitih okruženja (uključujući sučelja između gradskih i međugradskih područja) i različitih vrsta vozila, načina prijevoza ili usluga mobilnosti (uključujući usluge za osobe s otežanim kretanjem) koje su povezane s tri prethodno navedena područja. U tu svrhu europske organizacije za normizaciju poziva se na suradnju s relevantnim tijelima koja zastupaju urbanu mobilnost i zainteresirana su za gradski ITS, poput skupina i organizacija za koordinaciju normizacije, lokalnih okvira za normizaciju, platformi stručnjaka i dionika, udruženja gradova i regija, udruga korisnika, prijevoznika i zastupnika pružatelja usluga. Te dionike mogu pozvati na sudjelovanje u njihovim aktivnostima i pružanje doprinosa u izradi njihovih dokumenata. One pokazuju kako se odgovarajući stručnjaci (za gradska područja) i dionici uključuju u svim fazama postupka (planiranje, izrada normi, uvođenje). Trebalo bi u obzir uzeti različite lokalne situacije i politike. Posebno je, gdje je god to moguće, potrebno tijekom provedbe ovog zahtjeva predvidjeti dobrovoljne pokuse s pilot-gradovima,
      uspostavljanje potrebnih organizacijskih mjera za potporu djelotvorne suradnje i dobre koordinacije u svim inicijativama i radnim skupinama za normizaciju ITS-a.
      1.2.   Opći zahtjevi za tražene dokumente
      
      1.2.1.   Usklađenost
      
      Zatražene europske norme i europski normizacijski dokumenti razvijaju se u skladu s:
      
                  —
               
               
                  načelima navedenim u Prilogu II. Direktivi 2010/40/EU,
               
            
                  —
               
               
                  načelima propisa o zaštiti osobnih podataka (Direktiva 95/46/EZ Europskog parlamenta i Vijeća (2) i prijedlog Uredbe Europskog parlamenta i Vijeća o zaštiti pojedinaca u vezi s obradom osobnih podataka i o slobodnom protoku takvih podataka (3)),
               
            
                  —
               
               
                  načelima e-dostupnosti i lakšeg pristupa internetu (Komunikacija „Prema dostupnom informacijskom društvu” (4))
               
            1.2.2.   Usklađivanje
      
      Stručna skupina za gradski ITS-a naglasila je da bi normizacijskim aktivnostima trebalo obuhvatiti postojeće nedostatke te nadograditi i dopuniti važeće norme.
      Stoga bi zatražene europske norme i europske normizacijske dokumente trebalo u najvećoj mogućoj mjeri ponovno upotrijebiti, uskladiti i povezati sa sljedećim postojećim normama, specifikacijama i projektima: projektima CIVITAS (5), Savjetodavnom skupinom CAPITAL CIVITAS ITS (6), projektom Poticanja otvorenih specifikacija i normi u Europi (POSSE) (7), projektom OPTICITIES (8), projektom FREILOT, koordinacijskom skupinom Pametnih gradovi i zajednica, normizacijskim zahtjevom M/453 o kooperativnim sustavima (9), platformom kooperativnog ITS-a, strateškom i tehničkom skupinom projekta DATEX II (10), programom upravljanja prometom u gradovima (UTMC) (11), udruženjem gradova s otvorenim prometnim sustavima (OCA) (12) i otvorenim komunikacijskim sučeljem za sustave nadzora cestovnog prometa (OCIT) (13), projektom FRAME (14), projektom Co-Cities (15), projektom europske mreže digitalne infrastrukture za inteligentne prometne sustave (EDITS) (16), projektom europskog autobusnog sustava budućnosti (EBSF) (17), vokabularom podatkovnog kataloga (DCAT) (18), normiranim prostornim podacima i geoprostornom normizacijom te važećim nacionalnim normama (19).
      U tom kontekstu u zatraženim europskim normama i europskim normizacijskim dokumentima trebalo bi radi poticanja interoperabilnosti, konzistentnosti i kontinuiteta usluga predvidjeti ponovnu uporabu, usklađivanje ili povezivanje s postojećim referentnim podatkovnim modelima, zajedničkim podatkovnim rječnicima i zahtjevima u pogledu strukture metapodataka.
      1.2.3.   Provedivost
      
      Stručna skupina za gradski ITS pored normi preporučila je razmatranje načina potpore fleksibilnijem i manje ograničavajućem normizacijskim dokumentu kako bi se bolje pratio brzi razvoj u tehnološkom okruženju ITS-a.
      Stoga bi zatražene europske norme i europski normizacijski dokumenti trebali odgovarati potrebama različitih korisnika i različitih gradova te biti jednostavno provedivi.
      Time se u najvećoj mogućoj mjeri trebaju uključiti sljedeći aspekti:
      
                  1.
               
               
                  naslijeđeni sustavi i postojeći protokoli, isplativi smjerovi migracija, poslovni modeli i smjernice za pružatelje;
               
            
                  2.
               
               
                  posebne potrebe korisnika, poduzeća i operatora, uključujući mala i srednja poduzeća;
               
            
                  3.
               
               
                  izvedive i besplatno dostupne smjernice, popisi oznaka, skupovi podataka, alati i postupci za potporu u operativnoj provedbi i ispitivanjima usklađenosti;
               
            
                  4.
               
               
                  dostupnost podataka, pristup, kvaliteta, pouzdanost i točnost.
               
            2.   ZAHTJEVI ZA OSNAŽIVANJE KOMPATIBILNOSTI I DOSLJEDNOSTI S VAŽEĆIM NORMAMA I TEHNIČKIM SPECIFIKACIJAMA
      Provjerava se dosljednost europskih, međunarodnih ili drugih normi koje se primjenjuju na svjetskoj razini (osim rada organizacija CEN, Cenelec i ETSI potrebno je u obzir uzeti i rad u okviru organizacija i projekata DATEX II, UTMC, OTS, ISO, IEC, ITU itd.) te se procjenjuju mogući nedostaci i predlažu kompatibilna ili otvorena rješenja za usklađivanje i osnaživanje važećih normi ili razvoj novih interoperabilnih normi i ostalih specifikacija, prema potrebi. Postojeća rješenja trebala bi biti polazište za razvoj novih normi i specifikacija te je u okviru tog razvoja potrebno utvrditi zahtjeve u pogledu arhitekture ili povezanosti.
      U području javnog prijevoza, a posebno kad je riječ o informacijama o multimodalnosti i naprednoj prodaji karata, potreba za dosljednošću tiče se širokog spektra normi i tehničkih specifikacija, a posebno sljedećih: Transmodel (20), IFOPT (21), SIRI (22), NETEX (23), IOPTA (24), ISO (25).
      Sve nove norme i specifikacije za vozila na alternativna goriva i njihovu infrastrukturu trebale bi biti kompatibilne i komplementarne s normom ETSI TS 101 556-3 (26).
      Osim toga, u obzir je potrebno uzeti i eventualno dodatno razviti prilagodljivost općih normi na gradsko okruženje. To se posebno odnosi na DATEX II (27) u pogledu razmjene podataka o prometu opisane specifičnim profilima. Riječ je o preduvjetu za utvrđivanje interoperabilnosti i kontinuiteta usluga između gradskih i međugradskih okruženja i mreža. Taj se zadatak najbolje može obaviti tako da se osigura bliska suradnja sa strateškom skupinom i tehničkom skupinom projekta DATEX II.
      U sklopu aktivnosti koje su provedene u skladu s tim ovlastima potrebno je predvidjeti buduće uvođenje kooperativnih sustava u gradskim područjima. Bit će povezano s prethodnim aktivnostima normizacije u području komunikacije između vozila te vozila i infrastrukture u okviru zahtjeva za normizaciju M/453 kojima zajednički upravljaju CEN i ETSI te rezultatima kontinuiranog rada stručnjaka u kooperativnoj platformi ITS-a koju je Komisija uspostavila u studenome 2014. (posebno njezine radne skupine za normizaciju i poslovne modele) (28).
      3.   POSEBNI ZAHTJEVI ZA ZATRAŽENE DOKUMENTE
      3.1.   Utvrđivanje niza relevantnih primjera uporabe ugrađenih u arhitekturu gradskog ITS-a i potpora provedbi normi i ostalih specifikacija
      
      U cilju razvoja pragmatičnog pristupa, aktivnosti u okviru ovog zahtjeva provode se na temelju čestih primjera uporabe i tiču se usluga informacija o multimodalnosti, upravljanja prometom uključujući reguliranje pristupa i gradske logistike uključujući upravljanje parkirališnim prostorom. Prilikom definiranja ili odabira tih primjera potrebno je uravnotežiti potrebe korisnika, trendove u urbanoj mobilnosti, razvoj tehnologije, financijsku održivost i prioritete politike (na primjer sigurnost u cestovnom prometu). Određivanje prioriteta tih primjera uporabe i njihova moguća međuovisnost obrazlaže se zajedno s programom rada.
      Primjeri uporabe ugrađuju se u arhitekturu gradskog ITS-a (logička struktura i poveznice između normi i specifikacija te njihovih dionika) i obuhvaćaju cijeli informacijski lanac u svakom od tri prethodno navedena područja i uklapanje u opću europsku arhitekturu ITS-a. Stoga je takva arhitektura gradskog ITS-a dosljedna modelu e-FRAME (29).
      Tim sveobuhvatnim i sustavnim pregledom pružit će se potpora suradnji dionika, kao i razvoju ili osnaživanju međusobno kompatibilnih i komplementarnih normi i ostalih specifikacija, čime će se omogućiti povezivanje ITS-a.
      U dokumentu o strategiji uvođenja navodi se način poticanja jednostavnog uvođenja takvih normi i ostalih specifikacija s pomoću uvođenja usluga informacija o multimodalnosti, mjera upravljanja prometom i aktivnosti u području gradske logistike. U tu svrhu ključne će biti spoznaje iz primjera uporabe, sudjelovanje odgovarajućih dionika i pružanje realističnih smjernica za provedbu.
      3.2.   Rješenja za usluge informacija o multimodalnosti kojima se doprinosi neometanoj mobilnosti
      
      Jedno od najvažnijih tekućih pitanja je fragmentiranost usluga informiranja o prometu i putovanju te nedostatak interoperabilnih informacija o multimodalnosti i usluga planiranja za cijelu Europu i koje bi uključivale prve i posljednje kilometre putovanja zajedno s dionicom velike udaljenosti od točke A do točke B. Raspon raspoloživih podataka o uslugama mobilnosti nužno je proširiti i omogućiti njihovu dostupnost u standardiziranom obliku kako bi se omogućilo njihovo uvođenje u inovativne usluge informacija o prometu i putovanju. Samo bi se sveobuhvatnim uslugama informacija o multimodalnosti korisniku pružio potpuni raspon odabira putovanja i ruta te doprinijelo optimalnim odabirima mogućnosti mobilnosti, potaknulo održivije prakse u putovanjima i prijevozni sustav u cjelini učinilo učinkovitijim i pristupačnijim za korisnike.
      Moraju se osigurati (to jest ostvariti gdje je potrebno) kompatibilni formati podataka, otvorena i dokumentirana sučelja i protokoli za razmjenu relevantnih podataka te njihovo integriranje u multimodalne skupove podataka i (postojeće) informacije o multimodalnosti i usluge planiranja (uključujući integriranu prodaju karata). Ključno je da se važećim i novim normama te ostalim specifikacijama, zajedno s dodatnim sučeljima i protokolima gdje je to potrebno, omogući djelotvorno integriranje ili povezivanje različitih aspekata ili blokova informacija o multimodalnosti i usluga planiranja.
      3.3.   Rješenja za upravljanje prometom, uključujući reguliranje pristupa
      
      U prošlosti su sustavi upravljanja prometom uglavnom bili usmjereni na međusobno povezivanje upravljačkih središta, no neprekidno se razvijaju i u novije vrijeme ostvaruju veću kooperativnost sustava (uključujući terenske uređaje), mreža i operatora. Zbog toga se razvijaju odgovarajuće norme, sučelja i/ili protokoli za potporu rješenjima kooperativne kontrole i upravljanja prometom na različitim geografskim razinama ili u različitim gradskim upravnim područjima (na primjer rješenja usporavanja prometa u malim gradskim četvrtima, upravljanje prelijevanjem prometa u prigradska područja i učinkovita integracija gradskih čvorišta s međugradskim koridorima).
      Postoji niz različitih metoda upravljanja cestovnom mrežom i rješavanja zagušenja i ometanja prometa (na primjer planiranih i neplaniranih događaja, nesreća, poplava, požara itd.) primjenom upravljanja prometom na učinkovit i inovativan način. Na primjer, niz gradova uveo je različite mjere preusmjeravanja prometa, uvođenja prioritetnih pravaca i reguliranja pristupa, uključujući upravljanje križanjima usmjereno na sva vozila ili određene podskupove vozila (na primjer preusmjeravanja, prioritetne kolne trake, zeleni valovi, naplata cestarina, zone niskih emisija, zone male brzine, pješačke zone itd.). No te se mjere nažalost ne primjenjuju uvijek na sveobuhvatan i koordiniran način te se često ne uzimaju u obzir sustavi informiranja o prometu usmjereni na korisnike (na primjer navigacijski uređaji). U cilju ostvarivanja opće učinkovitosti informacija o prometu i upravljanja prometom u gradskim područjima, uključujući uvođenje i primjenu reguliranja pristupa, potrebno je s jedne strane utvrditi dosljedne specifikacije, kompatibilne norme i praktična sučelja za potporu interoperabilnosti podataka potrebnih za pružanje ažuriranih informacija o prometu, te s druge strane optimizirati različite mjere upravljanja prometom i prioriteta, zajedno s odgovarajućim normiranim tehnološkim rješenjima za prepoznavanje vozila (to jest kategorije vozila, emisijskog razreda, vrste hitnosti, faktora nosivosti).
      Osiguravaju se (to jest ostvaruju gdje je potrebno) kompatibilni formati podataka, otvorena i dokumentirana sučelja i protokoli za razmjenu relevantnih podataka neovisno o njihovu izvoru (na primjer senzori, promjenjivi podaci o automobilu, prometna upravljačka središta) i njihovo integriranje u postojeće i buduće sustave informiranja o prometu i aktivnosti upravljanja prometom, za razne cestovne mreže uključujući gradsko-međugradske poveznice.
      3.4.   Rješenja za gradsku logistiku uključujući upravljanje parkirališnim prostorom
      
      Procjenjuje se da u gradskim okruženjima traženje parkirališnih mjesta i raspodjela teretnog prometa pogoršavaju prometne gužve. Stoga bi pružanje informacija o raspoloživosti parkirališnih mjesta u realnom vremenu i mogućnost jednostavnog rezerviranja doprinijelo ublažavanju tog problema. Trebalo bi primijeniti različite pristupe za potrebe sektora logistike i teretnih vozila ili tereta (na primjer za alternativna goriva, hlađenu robu, povratnu logistiku ili otpad, opasne terete).
      Osiguravaju se (to jest ostvaruju gdje je potrebno) kompatibilni formati podataka, otvorena i dokumentirana sučelja i protokoli za razmjenu relevantnih podataka neovisno o njihovu izvoru i njihovo integriranje u postojeće i buduće sustave informiranja o prometu i aktivnosti upravljanja prometom, za razne cestovne mreže uključujući poveznice između gradskih i međugradskih područja.
      4.   ZAHTJEVI ZA NAKNADNA PREISPITIVANJA ZATRAŽENIH DOKUMENATA
      Nakon donošenja zatraženih europskih normi i europskih normizacijskih dokumenata europske organizacije za normizaciju najmanje jednom u dvije godine preispituju popis sintaksi i s njima povezanih mapiranja u tim dokumentima radi osiguravanja toga da doneseni propisi odražavaju najnoviji razvoj tehnologije i sadržavaju najkvalitetnije sintakse. Posebnu pozornost potrebno je obratiti na uklapanje naslijeđenih sustava ili migraciju s naslijeđenih sustava te osiguravanje kompatibilnosti za provedbu.
      
         (1)  http://ec.europa.eu/transparency/regexpert/index.cfm?do=groupDetail.groupDetail&groupID=2520
      
         (2)  Direktiva 95/46/EZ Europskog parlamenta i Vijeća od 24. listopada 1995. o zaštiti pojedinaca u vezi s obradom osobnih podataka i o slobodnom protoku takvih podataka (SL L 281, 23.11.1995., str. 31.).
      
         (3)  COM(2012) 11 završna verzija – 2012/0011.
      
         (4)  COM(2008) 804 završna verzija.
      
         (5)  http://www.civitas.eu/display-all-projects
      
         (6)  http://www.civitas.eu/
      
         (7)  www.posse-openits.eu
      
         (8)  http://www.opticities.com/
      
         (9)  http://ec.europa.eu/enterprise/sectors/ict/files/standardisation_mandate_en.pdf
      
         (10)  www.datex2.eu
      
         (11)  http://www.utmc.eu/
      
         (12)  www.oca-ev.info
      
         (13)  www.ocit.org/
      
         (14)  http://www.frame-online.net/
      
         (15)  www.co-cities.eu
      
         (16)  www.cei.int
      
         (17)  http://www.ebsf.eu/
      
         (18)  http://www.w3.org/TR/vocab-dcat/
      
         (19)  Na primjer „Intermodal verkehrsgraph graphenintegrationsplattform (GIP)” http://www.fsv.at/shop/produktdetail.aspx?IDProdukt=837823b7-8697-45e8-9dc6-063924066176
      
         (20)  Transmodel, europski referentni model podataka za javni prijevoz, EN 12896:2006 (Transmodel 5.1) i EN 12896:2014 (Transmodel V6: dijelovi od 1. do 3.).
      
         (21)  IFOPT, (EN 28701) europska norma o definiranju modela za identifikaciju nepomičnih objekata u javnom prijevozu (na primjer zaustavnih točaka, zaustavnih prostora, postaja, putanja usmjeravanja pješaka, ulaza itd.), što je trenutačno integrirano u EN 12896: 2014.
      
         (22)  SIRI (FprEN 15531-1 do 3 i CEN/TS 15531-4 i 5) europska norma o definiranju sučelja servisa za informiranje o statusu javnoga prijevoza u realnom vremenu.
      
         (23)  NeTEX se temelji na Transmodelu 5.1 te je proširen dodatnim konceptima iz IFOPT-a i SIRI-a te se sastoji od tri dijela: 1. dio – Mreža javnog prijevoza, 2. dio – Redovi vožnje i 3. dio – Cijene karata:
      
                  —
               
               
                  CEN/TS 16614-1, Razmjena podataka o mreži i redovima vožnje – 1. dio: Topologija mreže (NeTEx),
               
            
                  —
               
               
                  CEN/TS 16614-2, Razmjena podataka o mreži i redovima vožnje – 2. dio: Podaci o redovima vožnje (NeTEx),
               
            
                  —
               
               
                  WI 00278330 (prCEN/TS 16614-3), Razmjena podataka o mreži i redovima vožnje – 3. dio: Podaci o cijenama karata (NeTEx).
               
            
         (24)  IOPTA, Interoperabilne primjene u javnom prijevozu, EN 15320 tumačen zajedno s EN 1545 o sustavima identifikacijskih kartica – Primjene u kopnenom prijevozu.
      
         (25)  EN ISO 24014-1:2007, Javni prijevoz – Interoperabilni sustav upravljanja naplatom – 1. dio: Arhitektura
      
                  —
               
               
                  CEN ISO/TR, 24014-2:2013, Javni prijevoz – Interoperabilni sustav upravljanja naplatom – 2. dio: Poslovna praksa (ISO/TR 24014-2:2013),
               
            
                  —
               
               
                  ISO/IEC 14443 Beskontaktne kartice s integriranim sklopom – Beskontaktne kartice, dijelovi od 1. do 4.,
               
            
                  —
               
               
                  ISO/IEC 18092 Komunikacija bliskog polja.
               
            
         (26)  ETSI TS 101 556-3 V1.1.1 (2014-10); Inteligentni prometni sustavi (ITS); Komunikacija vozila s infrastrukturom; 1. dio: „Specifikacija obavještavanja o postajama za punjenje električnih vozila”; i 3. dio: „Komunikacijski sustav za planiranje i rezerviranje napajanja električnih vozila primjenom bežičnih mreža”.
      
         (27)  CEN/TS 16157 dijelovi od 1. do 6.: Inteligentni transportni sustavi – DATEX II specifikacija za razmjenu podataka za upravljanje prometom i informiranje
      
         (28)  http://ec.europa.eu/transport/themes/its/news/c-its-deployment-platform_en.htm
      
         (29)  http://www.frame-online.net/?q=e-frame-project.html
   
   
      PRILOG II.
      
         EUROPSKE NORME I EUROPSKI NORMIZACIJSKI DOKUMENTI TE ROKOVI ZA DONOŠENJE
      
      1.   PRIMJERI UPORABE, ARHITEKTURA GRADSKOG ITS-A I PROVEDBA
      
         Tablica 1.
      
      
         Zatražene nove europske norme i europski normizacijski dokumenti za primjere uporabe, arhitekturu gradskog ITS-a i provedbu
      
      
                  Referentne informacije
               
               
                  Rok za donošenje (1)
                  
               
            
                  Europski normizacijski dokument o primjerima uporabe u kojemu se razmatraju tri područja ovog zahtjeva i naglašava njihova moguća međuovisnost
               
               
                  12 mjeseci nakon priopćenja o ovoj Odluci europskim organizacijama za normizaciju
               
            
                  Europski normizacijski dokument za arhitekturu gradskog ITS-a u kojem su obuhvaćena tri područja ovog zahtjeva i istaknute veze ili sučelja s pridruženim aplikacijama ITS-a, kao i kompatibilnost ili dosljednost s postojećim normama, tehničkim specifikacijama i podatkovnim modelima
               
               
                  12 mjeseci nakon priopćenja o ovoj Odluci europskim organizacijama za normizaciju
               
            
                  Europski normizacijski dokument o strategiji uvođenja uključujući praktične smjernice za provedbu europskih normi iz ovog zahtjeva
               
               
                  39 mjeseci nakon priopćenja o ovoj Odluci europskim organizacijama za normizaciju
               
            2.   USLUGE INFORMACIJA O MULTIMODALNOSTI, DOPRINOS NEOMETANOJ MOBILNOSTI
      
         Tablica 2.
      
      
         Zatražene nove europske norme i europski normizacijski dokumenti za usluge informacija o multimodalnosti
      
      
                  Referentne informacije
               
               
                  Rok za donošenje
               
            
                  Europske norme za:
                  
                              —
                           
                           
                              nove usluge mobilnosti poput zajedničkog korištenja automobilom, zajedničke vožnje, korištenja javnim biciklima, integriranja prigradskih parkirališta s javnim prijevozom („park and ride”), iznajmljivanja gradskih bicikala itd.,
                           
                        
                              —
                           
                           
                              infrastrukturu za alternativna goriva uključujući informacije o lokaciji i dostupnosti postaja, modelima napajanja i kapacitetima postaja, (integriranim) modelima plaćanja itd.
                           
                        
               
                  39 mjeseci nakon priopćenja o ovoj Odluci europskim organizacijama za normizaciju
               
            
                  Europski normizacijski dokument o referentnom podatkovnom modelu, zajedničkom podatkovnom rječniku i strukturi metapodataka za usluge informacija o multimodalnosti
               
               
                  39 mjeseci nakon priopćenja o ovoj Odluci europskim organizacijama za normizaciju
               
            3.   UPRAVLJANJE PROMETOM UKLJUČUJUĆI REGULIRANJE PRISTUPA
      
         Tablica 3.
      
      
         Zatražene nove europske norme i europski normizacijski dokumenti za upravljanje prometom uključujući reguliranje pristupa
      
      
                  Referentne informacije
               
               
                  Rok za donošenje
               
            
                  Europske norme za:
                  
                              —
                           
                           
                              skup mjera upravljanja prometom (kojima se obuhvaća potrebna infrastruktura/statičke informacije na cesti, dinamičke informacije o stanju na cesti, podaci o prometu ili podaci o nadzoru prometa, podaci o vremenskim uvjetima),
                           
                        
                              —
                           
                           
                              skup mjera preusmjeravanja prometa, uvođenja prioritetnih pravaca i reguliranja pristupa, uključujući upravljanje križanjima (popraćeno podacima za prepoznavanje vozila). Posebno bi trebalo razmotriti različite modele naplate cestarine ovisno o kategoriji korisnika uvedene u nizu gradova, kao i modalitete uporabe posebnih kolnih traka za različita vozila (na primjer teretna vozila, vozila javnog prijevoza, vozila hitne pomoći)
                           
                        
               
                  39 mjeseci nakon priopćenja o ovoj Odluci europskim organizacijama za normizaciju
               
            
                  Europske norme ili europski normizacijski dokumenti o referentnom podatkovnom modelu, zajedničkom podatkovnom rječniku i strukturi metapodataka za upravljanje prometom uključujući reguliranje pristupa
               
               
                  39 mjeseci nakon priopćenja o ovoj Odluci europskim organizacijama za normizaciju
               
            4.   GRADSKA LOGISTIKA UKLJUČUJUĆI UPRAVLJANJE PARKIRALIŠNIM PROSTOROM
      
         Tablica 4.
      
      
         Zatražene nove europske norme i europski normizacijski dokumenti za gradsku logistiku uključujući upravljanje parkirališnim prostorom
      
      
                  Referentne informacije
               
               
                  Rok za donošenje
               
            
                  Europske norme za:
                  
                              —
                           
                           
                              inteligentna rješenja parkiranja lakih vozila, dostavnih vozila i kamiona. Trebalo bi razmotriti mogućnost proširivanja postojećih tehničkih specifikacija ili profila u pogledu parkiranja (2) ili njihovo prilagođavanje potrebama u gradskim područjima,
                           
                        
                              —
                           
                           
                              informacije o teretnim prostorima i usluge rezervacija za specifična teretna vozila i sektor logistike. U predloženim normama i specifikacijama potrebno je u obzir uzeti infrastrukturu i vozila (uključujući prepoznavanje vozila i/ili tereta, gdje je potrebno). Osim toga, trebalo bi razmotriti uporabu vozila na alternativna goriva za gradsku logistiku i opcije za njihovo punjenje (na primjer tijekom utovara/istovara na određenim mjestima)
                           
                        
               
                  39 mjeseci nakon priopćenja o ovoj Odluci europskim organizacijama za normizaciju
               
            
                  Europski normizacijski dokument o referentnom podatkovnom modelu, zajedničkom podatkovnom rječniku i strukturi metapodataka za gradsku logistiku uključujući upravljanje parkirališnim prostorom
               
               
                  39 mjeseci nakon priopćenja o ovoj Odluci europskim organizacijama za normizaciju
               
            
         (1)  Donošenje znači trenutak kada relevantna europska organizacija za normizaciju omogući dostupnost norme svojim članovima ili javnosti.
      
         (2)  DATEX II specifikacija za razmjenu podataka za upravljanje prometom i informiranje – CEN/TS 16157 6. dio – Proširivanje parkiranja.